  Майя Бывальцева 1-тӥ оштолэзьысен 30-тӥ оштолэзёзь Удмуртиысь сюресъёс бадӟым машинаослы ворсамын луозы. Со сярысь ивортэ элькунысь транспортъя но сюрес возёсъя министерство. Уретон улэ шедё 6 тонналэсь ятыр секталаем автомобильёс. Кызьы азьвылгес ивортӥз вал «Удмуртия» агентство, таяз арын уретон азьвыл сярысь ог кык арнялы вазьгес кутске. «1-тӥ оштолэзьысен уретон кутӥське трос лымыё толэз но тудву кужмо луыны быгатэмез лыдэ басьтыса. Автотрассаос вылын асфальтлэсь но, векчи излэсь но шобретэз утьыны кулэ», — вераз иворъёсъя «Удмуртия» агентстволэн корреспондентэзлы транспортъя но сюрес возёсъя министр Виктор Вахромеев. Уретон 70 улосвыл но муниципал сюресъёс вылын луоз. Тодэ вайытом, тулыс уретон улэ уг шедё калыккуспо вузъёсты, сиён-юонъёсты, эмъюмъёсты, кидысъёсты но минерал ватсэтъёсты, пӧйшуръёсты нуллӥсь автомобильёс, озьы ик обороная министерстволэн, ӝог юрттэт сётӥсь ёзэсъёслэн транспортсы но калыкез нуись-ваись автобусъёс. Гужем уретон бадӟым машинаос понна кутӥське 20-тӥ куартолэзьысен 31-тӥ гудырикошконозь. Соку 32 градуслэсь пӧсь куазь дыръя бадӟым машинаос 22 часысен 9 часозь гинэ ветлыны быгатозы. Тегъёс: Авто Удмуртия сюресъёс тулыс транспортъяносюресвозёсъяминистерство  